**Mór Városi Önkormányzat Képviselő-testületének**

**106/2022. (III.30.) határozata**

**a MÓR-HOLDING Kft.-vel kötendő általános keretszerződés tárgyában**

Mór Városi Önkormányzat Képviselő-testülete jóváhagyja a MÓR-HOLDING Kft.-vel vállalkozási keretszerződés megkötését a jelen határozat-tervezet mellékletét képező szerződés-tervezet szerinti tartalommal és felhatalmazza a polgármestert a keretszerződés aláírására.

Határidő: 2022.04.01.

Felelős: polgármester(Városfejlesztési és -üzemeltetési Iroda)

Fenyves Péter Dr. Taba Nikoletta

polgármester jegyző

106/2022. (III.30.) határozat melléklete

**VÁLLALKOZÁSI KERETSZERZŐDÉS**

mely létrejött egyrészről

**Mór Városi Önkormányzat** (8060 Mór, Szent István tér 6., képviseli: Fenyves Péter polgármester, adószám: 15727220-2-07), mint megrendelő (a továbbiakban: **Megrendelő**),

másrészről

**MÓR-HOLDING Kft. (székhely: 8060 Mór, Szent István tér 6., adószám: 25335299-2-07, képviseli: Tóth András ügyvezető),** mint vállalkozó (a továbbiakban: **Vállalkozó**)

együttesen: Felek között az alulírott helyen és időben az alábbi feltételekkel:

I./ A keretszerződés tárgya:

1. Rendezvények helyszínének előkészítése:

* Megelőző takarítás, területrendezés, felmérés.
* Meghatározott felszerelések raktárból kitárolása, rakodása, szállítása, szállító jármű biztosításával.
* Rendezvény terület berendezése, felépítése.
* Készenlét biztosítása a rendezvény időtartamára közvetlen irányítással.
* Rendezvény helyszínének elbontása.
* Meghatározott felszerelések tároló helyre szállítása, szállító jármű biztosításával, rakodása, a felszerelések raktárba tárolása.
* Rendezvény helyszínének helyreállítása, takarítása, hulladék összegyűjtése, elszállítása szállító jármű segítségével

1. Plakátozás, plakátozási helyek karbantartása, takarítása
2. Gyomfák kivágása közterületről és egyéb, a megrendelésben szereplő területekről. A fák magassága nem haladhatja meg a 3 métert, törzsátmérője pedig 30 centimétert.
3. Fák kivágása a 3. pontban meghatározott mérethatárok felett, speciális szakértelemmel és gépekkel rendelkező alvállalkozó bevonásával.
4. Tuskó és gyökérmentesítés, terület rendezés, speciális gépekkel rendelkező alvállalkozó bevonásával.
5. Árkok kézi takarítása, rakodás, szállító járművel elszállítás gyűjtőhelyre.
6. Mór város Mór Városi Önkormányzat és a MÓR-HOLDING Kft. között a közterületek tisztántartására vonatkozó vállalkozási szerződésben meghatározott területeken kívüli területein szelektív hulladékgyűjtés, hulladékfajtánkénti (zöld, lakossági vegyes, veszélyes) zsákolással, rakodással, gyűjtőhelyre való szállítással, gyűjtő konténerbe kezeléssel, elszállíttatással.
7. Zászlók ellenőrzése, szükség esetén javítása, zászlótartó konzolok ellenőrzése, szükség esetén javítása, megfelelő állapotú zászlók kitárolása raktárukból, rakodás, szállító járművel a helyszínre szállítás, magasban történő munkavégzéshez eszköz és egyéni védőeszköz biztosításával, kihelyezése igényelt időpontra, zászlók begyűjtése, rakodása, szállító járművel raktárba szállítása, betárolása.
8. Mór Városi Önkormányzat és a MÓR-HOLDING Kft. között a zöldfelületek fenntartására, ápolására vonatkozó vállalkozási szerződésben meghatározott rendszeresen elvégzendő feladatokon felül a játszótéri eszközök állag ellenőrzése szemrevételezéssel, működési próbával, játszótér takarítása, játszótér burkolatainak - gumi, murva, homok - ellenőrzése, karbantartása, szükség esetén pótlása a gumi burkolatok kivételével. Ez a feladat jellemzően murva beszerzés, helyszínre szállítás, murvás területek terítése friss burkoló anyaggal, homokos területek felásása kézi erővel, homokos területek fellazítása gépi erővel, homokozók homok hiányának pótlása homok beszerzéssel, helyszínre szállítással, betöltéssel, kézi erővel rakatképzés.
9. Közterületen illegálisan elhelyezett állati tetemek vagy gázolás miatt oda került vad és házi állatok, valamint állati maradványok begyűjtése, rakodása, szállítása az ATEV Kft. által biztosított gyűjtőedényhez, bekezelés, jármű fertőtlenítő takarítása.
10. Eseti szállítási feladatok ellátása tehergépkocsival.
11. Egyéb előre nem tervezhető munkák egységárak alkalmazásával.

II./ A vállalkozási díj:

**Humán erőforrás bruttó munkadíja:**

Szakmunkás bevonásával: **4.043 Ft/óra**

Szakképzetlen munkavállaló bevonásával: **3.252 Ft/óra**

Közmunkás bevonásával: **932 Ft/óra**

Állati tetemek összegyűjtése és elszállítása dögkútra: **10.044 Ft/személy/alkalom**

**Gépmunka bruttó óradíja:**

Kisgép alkalmazásával, üzemanyaggal: **500 Ft/óra**

Ágdaráló (traktor+ágdaráló) alkalmazásával: **37.308 Ft/óra**

Rönkfúró (traktor+rönkfúró) alkalmazásával: **37.308 Ft/óra**

Tehergépkocsi alkalmazása: **3.474 Ft/óra**

Hulladék tárolása és elszállítása konténerben: **152.400 Ft/7,5 m3-es konténer szállítás**

Emelőkosaras jármű bérlése: **15.240 Ft/óra.**

A Vállalkozó vállalja, hogy az általa megadott és a Megrendelő által elfogadott egységáron I. osztályú minőségben munkát végez.

A Vállalkozónak a kiállított számlát úgy kell összeállítania, hogy a végzett teljesítmény mennyisége, a felszámított árak, díjak, valamint a jogszabályoknak és a szerződésnek megfelelő elszámolás ellenőrizhető legyen.

**Amennyiben a munkavégzésre Megrendelő tulajdonában lévő, és/vagy Megrendelő által biztosított géppel/eszközzel/járművel kerül sor, a vállalkozói díjba gépmunka óradíj nem számítható fel.**

Amennyiben a munkavégzésre Megrendelő tulajdonában lévő, és/vagy Megrendelő által biztosított géppel/eszközzel/járművel kerül sor, Megrendelő köteles az általa biztosított gépet/eszközt/járművet a munkavégzésre alkalmas állapotban Vállalkozó rendelkezésre bocsátani, Vállalkozó pedig köteles a rendelkezésére bocsátott gép/eszköz/jármű műszaki állapotát a munkavégzés során megőrizni, és a munkavégzéshez elhasznált üzemanyag mennyiségével feltöltve a megrendelésnek megfelelően teljesített munka elvégzése előtti műszaki állapotban Megrendelő részére visszaszolgáltatni.

III./ A keretszerződés időtartama:

A Felek a jelen keretszerződést 2022. április 1. napjával kezdődő hatállyal határozatlan időtartamra kötik azzal, hogy a jelen keretszerződésben megállapított egységárak összegét a Felek minden év december 31. napjáig felülvizsgálják.

IV./ A keretszerződés tárgyát képező munkák megrendelése:

A Megrendelő a jelen keretszerződés tárgyát képező munkákat a Megrendelő lap kiállításával és a Vállalkozó részére elektronikus úton történő megküldésével, illetőleg személyesen történő átadásával rendeli meg. Sürgős esetben a Megrendelő azonnali munkavégzést is előírhat, ez esetben a megrendelés telefon útján is megtörténhet, ilyen esetben a telefonhívás mellett Megrendelő köteles a megrendelést rövid elektronikus szöveges üzenet formájában (sms-ben) is azonnal megküldeni.

A megrendelés átvételéről és tudomásul vételéről a Vállalkozó haladéktalanul köteles a Megrendelő részére visszaigazolást küldeni/átadni. A visszaigazolás a Megrendelő lap Vállalkozó általi aláírásával és a Megrendelő részére elektronikus úton történő megküldésével vagy személyesen történő átadásával történik.

Telefon útján történő megrendelés esetén is haladéktalanul Megrendelő lapot kell kiállítani és Vállalkozónak visszaigazolást kell küldeni Megrendelő részére a megrendelés tudomásul vételéről, ez esetben a visszaigazolásnak tartalmaznia kell a megrendelés tárgyát/meghatározását és az előírt teljesítési határidőt.

V./ Az elvégzett munkák dokumentálása, ellenőrzés:

A Vállalkozó köteles az elvégzett munkáról Felmérési naplót készíteni, mely a tételes mennyiségi elszámolást tartalmazza.

A Megrendelő jogosult a munkavégzést bármely időpontban egyedül is ellenőrizni.

Közös ellenőrzésre a felek által előzetesen egyeztetetett időpontban kerülhet sor.

Az ellenőrzésről Ellenőrzési Napló készül. Az ellenőrzési Napló magában foglalja:

* az ellenőrzött munkát
* a teljesítések és a késedelmes és / vagy kifogásolt teljesítések leírását
* a kifogásolt teljesítések pótlólagos, megfelelő minőségben történő teljesítésének határidejét

VI./ Az elvégzett munkák elszámolása:

Az elvégzett munka elszámolása a Megrendelő által szerződésszerűen teljesítettnek elfogadott teljesítményadatok alapulvételével, a Felmérési Naplóban feltüntetett tételes mennyiség szerinti elszámolás szerint történik.

A Felmérési Napló megfelelő lapjait a Vállalkozó köteles a számlához csatolni.

VII./ Pénzügyi teljesítés:

A számla kézhezvételétől számított 8 napon belül köteles Megrendelő a Vállalkozó OTP Móri Fiók 11736044-20014634-00000000 számú bankszámlájára átutalással teljesíteni a számla összegét.

VIII./ A szerződéses munkákra vonatkozó minőségi követelmények:

Amennyiben az elvégzett munka a vállalt minőségre, határidőre vonatkozó előírásokat nem elégíti ki, úgy Megrendelő kizárólagos joga dönteni abban, hogy a munkát teljesítésként elfogadja-e, vagy ragaszkodik-e a szerződés szerinti minőség teljesítéséhez és így az átvételt megtagadja. A kifogásolt hibák kijavításáig Vállalkozó nem nyújthat be számlát.

IX./ Kötbér:

1. Vállalkozó késedelmes teljesítés esetén – ideértve Vállalkozó hibás teljesítéséből eredően elhúzódó átadás-átvételi eljárás esetét is – a vállalkozói díj 5 ezreléke / naptári nap mértékű késedelmi kötbért köteles fizetni. Kötbérmaximum 30 napi tétel.
2. Vállalkozó Megrendelő késedelmes fizetése esetén a Ptk. szerinti késedelmi kamatot jogosult felszámítani.

X./ Alvállalkozó igénybevétele:

Vállalkozó jogosult alvállalkozó igénybevételére, azonban annak munkájáért úgy felel, mintha azt maga végezte volna.

XI./ A keretszerződés módosítása:

A szerződő felek jelen keretszerződést közös megegyezéssel módosíthatják.

XII./ A keretszerződés felmondása:

A felek a jelen keretszerződést 30 napos felmondási idővel rendes felmondás útján megszüntethetik.

Ha a Vállalkozó a nem teljesített, vagy nem szerződésszerűen teljesített munkát/munkarészt a Megrendelő ismételt felszólítására sem teljesíti – az ismételt felszólításban közölt ésszerű határidőn belül – szerződésszerűen, a Megrendelő jogosult a jelen keretszerződést azonnali hatállyal felmondani.

XIII./ Képviselet / műszaki ellenőrzés / kapcsolattartás:

Megrendelő részéről: Hajnal Tibor városfejlesztési igazgató tel.: +36-30/117-0530

Békési László városgondnok tel.: +36-30/237-3186

Vállalkozó részéről: Tóth András ügyvezető tel.: +36-20/244-8904

XIV./Egyéb rendelkezések

Vállalkozó a jelen keretszerződés aláírásával nyilatkozik arról, hogy 2011. évi CXCVI. törvény 3. § (1) bekezdés 1. pontjában meghatározott átlátható szervezetnek minősül. Vállalkozó ezen nyilatkozatban foglaltak változása esetén arról haladéktalanul köteles megrendelőt tájékoztatni. A valótlan tartalmú nyilatkozat alapján kötött visszterhes szerződést a Megrendelő felmondja vagy – ha a szerződés teljesítésére még nem került sor – a szerződéstől eláll.

Szerződő felek kijelentik, hogy a szerződés teljesítése során, illetve azzal kapcsolatban tudomásukra jutó, birtokukba kerülő, illetve egymásnak átadott minden személyes adatot bizalmasan kezelnek, valamint kötelezettséget vállalnak arra, hogy megtesznek minden olyan biztonsági, technikai és szervezési intézkedést, amely a személyes adatok biztonságát garantálja.

Szerződő felek kötelezettséget vállalnak továbbá arra, hogy a személyes adatok kezelését a hatályos jogszabályokban meghatározott követelményeknek, különösen pedig az Európai Parlament és a Tanács 2016. április 27-én kiadott, 2018. május 25-től hatályos, a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló (EU) 2016/679 rendeletében (GDPR: General Data Protection Regulation – általános adatvédelmi rendelet), valamint az információs önrendelkezési jogról és az információszabadságról szóló 2011. évi CXII. törvényben (Info tv.) foglalt előírásoknak megfelelően végzik.

Jelen keretszerződésben nem szabályozott kérdések tekintetében a Ptk. rendelkezései alkalmazandók. Szerződő felek a jelen keretszerződésből származó esetleges vitás kérdéseket elsősorban békés úton kívánják rendezni, az esetleges jogviták esetére a Székesfehérvári Járásbíróság kizárólagos illetékességét kötik ki.

Jelen keretszerződés három egymással szó szerint megegyező példányban készült, azokat a szerződő felek elolvasás és értelmezés után, mint jogügyleti akaratukkal mindenben megegyezőt írták alá.

**Mór, 2022. március** **Mór, 2022. március**

……………………………….. ………………………………..

**Mór Városi Önkormányzat** **MÓR-HOLDING Kft.,** mint Vállalkozó

mint Megrendelő, képviseletében

képviseletében**: Fenyves Péter Tóth András**

Polgármester ügyvezető

**Mór, 2022. március** **Mór, 2022. március**

Jogi ellenjegyző: Pénzügyi ellenjegyző:

……………………………… …………………………..

Dr. Taba Nikoletta Laki Csabáné

Jegyző Pénzügyi Irodavezető